Христо Смирненски
Разпятие

chitanka.info

Разпятие[0]

Ах, обичай ме ти страстно, тази седмица е страстна!

Твоя поглед е Голгота, кръст е моята любов.

Мъката ми назаретска до небето чак възрасна —

взри се в погледа ми скръбен, чуй ми петъчния зов.

Коленичил бях смирено в Гетсиманската градина[1],

в Гетсиманската градина на живота неразбран —

като Юда ти пристъпи, като Юда ме отмина

и предаде ми душата на безмилостната сган.

Фарисеи[2], садукеи[3] увенчаха ме със тръне

и тълпата обкръжи ме с крясъка на луда стръв.

И разпънат днес очаквам пак камбаната да звънне,

а сърцето ми отронва капчици корална кръв.

Ах, обичай ме ти страстно, тази седмица е страстна,

нека кръстна мъка днеска чак до смърт да ме терзай —

аз от теб се не оплаквам; ти си Юда, но прекрасна

и възкръсна ли в неделя — пак с целувка ме предай.

[0] Публикация: Българан. Седмично хумористично списание. София, г. VII, бр. 16 от [15 април] 1922 г., с подпис: Йохан. ↑

[1] Гетсиманската градина е маслинова гора край Ерусалим, в която според преданието Христос се молил в нощта, преди да бъде предаден от Юда, и в която бил заловен. ↑

[2] Фарисеи — религиозна секта в древна Юдея, възникнала през II век пр.н.е. и по-късно прераснала в политическа партия, обединяваща богатите търговци и земевладелци. Фарисеите се отличавали с фанатизъм и лицемерно изпълнение на външната обредност. В преносен смисъл фарисей означава лъжливо добродетелен, външно благочестив, лицемерен човек. ↑

[3] Садукеи — членове на секта, основана от Садок през III в.пр.н.е. Били противници на фарисеите. Те не вярвали в безсмъртието на душата, нито във възкресението. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.